En ung mand fra Hjørring er blevet idømt otte måneders fængsel efter han spyttede, sparkede og truede anklageren.

Otte måneder bag tremmer. Det er straffen, hvis man ikke kan styre sit temperament og holde nallerne fra anklageren i retssalen. Det opdagede en 26-årig mand fra Hjørring, da han i juni i år blev idømt et år og ni måneders fængsel ved Retten i Hjørring. Den straf blev han så utilfreds med, at han sparkede anklageren, fulgte efter ham ud af retssalen og spyttede på ham. Da han derefter blev ført ud af retten og blev transporteret til arresten i Aalborg, skulle han ifølge betjentene i bilen have sagt: ”Jeg slår den fucking nar ihjel”. Politiet tog udtalelsen som en trussel rettet mod anklagerens liv. Hændelsen foregik den 1. juni 2016 i retten i Hjørring. Dengang blev den 26-årige dømt for blandt andet vold og vidnetrusler. Og overfaldet på anklageren var altså nok til at sende ham på anklagebænken i retten igen i går, torsdag. Den unge mand erkendte her delvist sine handlinger. Han tilstod, at han havde sparket og spyttet på anklageren, men nægtede truslerne. Han blev dog dømt for alle punkter på anklageskriftet, da politiet kunne vidne om truslerne. Den 26-årige valgte at bruge sin betænkningstid på 14 dage for at afgøre, om han vil anke dommen eller ej. Lige nu afsoner han straffen fra retssagen i juni i Statsfængslet i Horsens. De otte måneder kan blive lagt til hans dom.